recursal/SuperWikiNEXT-32B huggingface dataset:
**Etelän liike** on Etelä-Jemenin separatismia tai sen itsehallintoa ajavien ryhmittymien liittouma Jemenissä. Liike tunnetaan myös nimillä **Harak**, **Hirak** tai **al-Hirak**.

Historia
--------

Entisen Etelä-Jemenin (sininen) ja Pohjois-Jemenin (oranssi) kartta.
Etelä-Jemen ja Pohjois-Jemen yhdistyivät Jemenin tasavallaksi vuonna 1990 lähes 40 vuoden eron jälkeen. Etelä-Jemen yritti irrottautua Jemenistä vuonna 1994 käydyssä sisällissodassa, jossa pohjoisen hallinnon joukot miehittivät kuitenkin alueen. Etelän liike perustettiin vuonna 2007. Etelän liike on järjestänyt useaan otteeseen mielenosoituksia sen keskuksena toimivassa etelän satamakaupunki Adenissa. Lokakuussa 2014 pidettyyn mielenosoitukseen osallistui arviolta 100 000 henkilöä. Huthien kapinallisryhmän otettua haltuunsa maan pääkaupunki Sanaan Etelän liike muodosti asejoukkoja Adenin ympäristöön kaupungin turvaamiseksi.

Huhtikuussa 2017 Etelän liikkeen edustajat uutisoivat niin sanotun Etelän väliaikaisvaltuuston perustamisesta. Julistuksen taustalla vaikutti presidentti Abdrabuh Mansur Hadin erottama entinen Adenin kuvernööri kenraalimajuri Aidarous al-Zubaidi ja tuhannet adenilaiset osoittivat mieltään julistusta vastaan. Tammikuussa 2018 etelän separatistien ja hallituksen joukkojen välillä syntyi taisteluja Adenissa. Hadin ja etelän separatistien välit ovat olleet kireät. Konflikti on jakanut myös Jemenissä hutheja vastaan taistelevaa liittoumaa. Saudi-Arabian sanotaan tukevan Hadia ja Yhdistyneiden arabiemiirikuntien Etelän liikettä.

Tavoitteet ja organisaatio
--------------------------

Etelän liikkeen ryhmittymät tavoittelevat ryhmästä riippuen joko Etelä-Jemenin täyttä itsenäisyyttä, tai alueen itsehallintoa. Liikkeen kannattajien mielestä etelän asukkaat on pidetty poliittisen vaikuttamisen ulkopuolella ja pohjoisen hallitus ei ole käyttänyt etelän kehittämiseksi tarpeeksi etelän öljylähteistä saatuja tuloja. Etelän liikkeen mukaan pohjoisen ja etelän välillä on myös merkittäviä kulttuurillisia eroja.

Lähteet
-------

1. 1 2 3 4  Is South Yemen Preparing to Declare Independence? *TIME*. Viitattu 19.4.2015. (englanniksi)
2. 1 2  Annemari Anttila: Etelä-Jemenin johtajat jatkavat neuvotteluja maan poliittisen kriisin päättämiseksi *Yle uutiset*. Yleisradio. Viitattu 19.4.2015.
3. 1 2  Peter Salisbury: Yemen's Southerners see hope in Houthis' rise *Al Jazeera*. Viitattu 19.4.2015. (englanniksi)
4. ↑  Fatal clashes as Yemen protests spread *Al Jazeera*. Viitattu 19.4.2015. (englanniksi)
5. ↑  Aden's Historic Announcement Southern Transitional Council. Viitattu 30.1.2018. (englanniksi)
6. ↑  GCC rejects formation of Yemen transitional council  13.5.2017. Web Archive:  Al Jazeera.  Arkistoitu 11.11.2020. Viitattu 30.1.2018. (englanniksi)
7. ↑  Heikki Heiskanen: Jemenin verinen konflikti mutkistuu entisestään – Etelä-Jemenissä puhkesi rajuja yhteenottoja *Yle uutiset*. Yle. Viitattu 30.1.2018.
8. ↑  Yemen war: Deadly infighting rages in Aden *BBC News*. BBC. Viitattu 30.1.2018. (englanniksi)
**Äänekosken Kansantalo** sijainnut Äänekosken keskustassa. Se purettiin vuoden 2001 tammikuussa.

Historia
--------

Talo rakennettiin talkoilla ja oli rahoitettu osaksi lainoilla ja osaksi omalla rahoituksella. Se rakennettiin vuonna 1950, ja siihen tehtiin laajennusosa vuonna 1963.

Rakennus
--------

Työväentalo oli rankorakenteinen. Ulkoseinät on rapattu. Katteena oli käytetty peltiä ja bitumia. Vanhan osan sisäseinät olivat halltexia ja paneelia ja laajennusosassa lastulevyä. Sisäkatto oli vanhassa osassa halltexia ja laajennusosassa betonia*selvennä*. Alkuperäiset puu-uunit oli vaihdettu öljypoltinkattilaan vuonna 1963 ja samana vuonna asennettiin vesijohto, viemäri ja rakennettu wc:t. Talossa oli juhlasali näyttämöineen, ravintola, keittiö ja eteinen, pioneerihuone, punttisali ja kahden huoneen ja keittiön asunto. Käymälä ja puuvaja olivat ulkorakennuksessa.

Toimintaa työväentalolla
------------------------

Talossa on vuoden 1982 tiedon mukaan järjestetty kokouksia, nuorisotoimintaa, tansseja, bingoa, urheiluharjoituksia ja juhlia. Loppuaikoina siellä oli bändien harjoitustiloja, järjestettiin erilaisia myyntitapahtumia, mutta kun rakennus meni huonoon kuntoon se lopulta purettiin tammikuussa 2001.

Lähteet
-------

1. 1 2  Ramin Kortit 141: Korttietsiviä mietityttää – miksi Louhenkatua kuvattiin? *Äänekosken KaupunkiSanomat*.  20.12.2015. Viitattu 27.2.2023.
2. 1 2  Steffansson, Marjo: Komulasta Kemula.  *Äänekosken KaupunkiSanomat*, 2011, nro 4, s. 26. Artikkelin verkkoversio. Viitattu 27.2.2023.
3. 1 2 3 4  Båsk-Ekholm, Katia & Häyry, Kaj: *Suomen työväentaloja koskeva selvitys*. Helsinki: Opetusministeriö, 1982.
**Joan Tate** (23. syyskuuta 1922 – 6. kesäkuuta 2000) oli tuottelias kääntäjä, joka käänsi monen kuuluisan ruotsalaisen kirjailijan kirjoja ruotsista englantiin, esimerkiksi Astrid Lindgrenin, Ingmar Bergmanin, Britt Eklandin, Kerstin Ekmanin, P C Jersildin ja Agneta Pleijelin kirjoja. Hän käänsi myös suomenruotsalaisen Monika Fagerholmin ja Annika Idströmin kirjoja. Ruotsinnosten lisäksi hän myös käänsi kirjoja norjasta ja tanskasta. Yhteensä hän käänsi noin 200 kirjaa uransa aikana.

Lähteet
-------

1. ↑  Laurie Thompson: Joan Tate: A Survey of her Life and Work *Swedish Book Review 2000:2*.  Arkistoitu 19.11.2008. Viitattu 30.4.2008. (englanniksi)
2. ↑  Suomen kirjallisuuden käännökset FILI.  Arkistoitu 2.1.2015. Viitattu 30.4.2008.

Aiheesta muualla
----------------

* Kuolinilmoitus ja lyhyt elämäkerta (Arkistoitu – Internet Archive) (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Belgia
* Yhdysvallat
* Ruotsi
* Tšekki
* Alankomaat
* Puola

 |
|  |
| Henkilöt | 
* Trove

 |
|  |
| Muut | 
* Europeana
* SNAC
* IdRef

 |

 |
**Sheila Christine Taormina** (s. 18. maaliskuuta 1969 Livonia, Michigan) on yhdysvaltalainen urheilija. Hän on kilpaillut kansainvälisellä tasolla uinnissa, triathlonissa ja nykyaikaisessa viisiottelussa.

Atlantan olympialaisissa 1996 Taormina voitti olympiakultaa 4×200 metrin vapaauintiviestissä. Hän oli osallistunut uinnissa Yhdysvaltain olympiakarsintoihin jo vuosina 1988 ja 1992 pääsemättä kuitenkaan olympialaisiin. Uintiuransa Taormina lopetti Atlantan olympialaisten jälkeen. Triathlonia hän kokeili ensimmäisen kerran vuonna 1998. Vuonna 2000 hän voitti triathlonin Yhdysvaltain olympiakarsinnan ja selviytyi Sydneyn olympialaisiin, jossa laji oli ensimmäistä kertaa olympialaisten ohjelmassa. Sydneyssä hän johti kilpailua uintiosuuden jälkeen ja sijoittui lopulta kuudenneksi. Toukokuussa 2004 hän voitti triathlonin olympiamatkan maailmanmestaruuden. Ateenan olympialaisissa 2004 hän kärsi pyöräilyn aikana jalkakrampeista ja sijoittui lopulta sijalle 23.

Ateenan olympialaisten jälkeen hän kokeili hetken maastohiihtoa kunnes siirtyi nykyaikaiseen viisiotteluun. Nykyaikaisen viisiottelun maailmancupissa hänellä on useita osakilpailusijoituksia kymmenen parhaan joukkoon. Vuoden 2007 MM-kisoissa hän sijoittui henkilökohtaisessa kilpailussa yhdeksänneksi. Kesäkuussa 2008 hän varmisti pääsynsä Pekingin olympialaisiin. Pekingissä hän sijoittui lajissaan 19:nneksi ja hänestä tuli ensimmäinen nainen joka on osallistunut olympialaisiin kolmessa eri urheilulajissa.

Taormina on valmistunut Georgian yliopistosta.

Lähteet
-------

* Taormina Yhdysvaltain olympiakomitean sivuilla (englanniksi) (arkistoitu versio)
* Taormina Kansainvälisen Triathlonliiton sivuilla (englanniksi) (arkistoitu versio)

### Viitteet

1. 1 2  Merrill, Elizabeth: Stalker ordeal shadows Taormina as she trains for Olympic pentathlon *Olympics*.  17.5.2008. ESPN. Viitattu 12.5.2019. (englanniksi)
2. ↑  Pekingin 2008 nykyaikaisen viisiottelun tulokset Beijing 2008. Viitattu 22.8.2008. (englanniksi)
3. 1 2  Sheila Taormina *Athletes*. Team USA. Viitattu 12.5.2019. (englanniksi)

Aiheesta muualla
----------------

* Sheila Taorminan kotisivut (englanniksi) (15.12.2005 arkistoitu versio)

Naisten 4 × 200 metrin vapaauintiviestin olympiavoittajat

|  |
| --- |
| 1996:  Yhdysvallat: Jackson, Teuscher, Taormina, Thompson, Jacob\*, Salmeen\*, Whitney\*
2000:  Yhdysvallat: Arsenault, Munz, Benko, Thompson, Stowers\*, Black\*
2004:  Yhdysvallat: Coughlin, Piper, Vollmer, Sandeno, Benko\*, Jeffrey\*, Komisarz\*
2008:  Australia: Rice, Barratt, Palmer, Mackenzie, Galvez\*, Bainbridge\*, Schlanger\*, Davenport\*
2012:  Yhdysvallat: Franklin, Vollmer, Vreeland, Schmitt, Perdue\*, Anderson\*
2016:  Yhdysvallat: Schmitt, Smith, DiRado, Ledecky, Franklin\*, Margalis\*, Runge\*
2020:  Kiina: Yang, Tang, Zhang Yu. Li, Dong\*, Zhang Yi.\*
\* = uivat vain alkuerissä  |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki

 |
|  |
| Muut | 
* IdRef

 |

 |
Smålandin seudut viikinkiajalla. Punaiset ja mustat pisteet tarkoittavat maakunnassa sijaitsevia riimukiviä. Punaisten pisteiden riimukivet sisältävät kirjoituksia kaukomatkoilta.
**Tjust** (tai **Tjustbygden**) oli yksi keskiaikaisista "pienistä maista" (ruots. *små landen*), jotka vähitellen muodostivat Smålandin maakunnan. Vuonna 1675 se jaettiin kahteen kihlakuntaan: Norra Tjustin kihlakuntaan ja Södra Tjustin kihlakuntaan. Useimmiten molemmat kihlakunnat oli kuitenkin yhdistetty yhdeksi käräjäkunnaksi, jonka käräjäpaikka oli Gamlebyssä.

Tjust on nykyään lähes synonyymi Västervikin kunnan kanssa, mutta historiallisen Tjustin osia olivat myös Vimmerbyn kuntaan kuuluva Locknevi ja eräät vuonna 1971 Itä-Götanmaan lääniin liitetyt pitäjät: Åtvidabergin kuntaan kuuluvat Gärdserum ja Hannäs sekä Valdemarsvikin kuntaan kuuluvat Tryserum ja Östra Ed.

Alueellinen yhteenkuuluvuus
---------------------------

Tjust sijaitsee eniten erillään Smålandin maakunnan muista osista ja sillä on perinteisesti ollut vähintään yhtä paljon yhteyksiä pohjoisen naapurimaakunnan Itä-Götanmaan kanssa. Meriliikenteen menetettyä merkitystään maaliikenteelle tämä on korostunut, sillä Linköpingiin on huomattavasti lyhyempi matka kuin Smålandin suuriin kaupunkeihin Kalmariin ja Växjöhön.

Katso myös
----------

* Tjustin saaristo

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Tjust 

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Smålandin "pienet maat" (*små land*) ja kihlakunnat |
| --- |
|  |
| Aspeland | Aspelandin kihlakunta | Smålandin maakuntavaakuna |
|  |
| Finnveden | Sunnerbon kihlakunta • Västbon kihlakunta • Östbon kihlakunta |
|  |
| Handbörd | Handbördin kihlakunta • Strandan kihlakunta |
|  |
| Kinda | Kindan kihlakunta • Ydren kihlakunta (*kuuluneet Itä-Götanmaan maakuntaan ja lääniin vuoden 1634 lääniuudistuksesta lähtien*) |
|  |
| Möre | Norra Mören kihlakunta • Södra Mören kihlakunta |
|  |
| Njudung | Itäinen kihlakunta • Läntinen kihlakunta |
|  |
| Sevede | Seveden kihlakunta • Tunalänin kihlakunta |
|  |
| Tjust | Norra Tjustin kihlakunta • Södra Tjustin kihlakunta |
|  |
| Vedbo | Norra Vedbon kihlakunta • Södra Vedbon kihlakunta |
|  |
| Värend | Allbon kihlakunta • Kinnevaldin kihlakunta • Kongan kihlakunta • Norrvidingen kihlakunta • Uppvidingen kihlakunta |
|  |
| Muut "pienet maat" | Mon kihlakunta (*kuului keskiajalla Länsi-Götanmaahan*) • Tvetan kihlakunta • Vistan kihlakunta |

 |
**Tiznit** on kaupunki Lounais-Marokossa. Sen asukasluku vuonna 2014 oli 74 699.

Maantiede
---------

Kaupunginmuurin portti.
Tiznit sijaitsee Marokon lounaisosassa. Alue on Susin tasankoa. Atlantin valtameri sijaitsee noin 15 kilometriä Tiznitistä länteen. Korkea-Atlas -vuoret sijaitsevat 90 kilometriä pohjoiseen ja Anti-Atlas etelässä. Kaupungista on maantieyhteys Agadiriin.

Historia
--------

Tiznitin perustamiseen liitetyn legendan mukaan erään sittemmin pyhimyksenä pidetyn prostituoidun koira löysi paikalta lähteen, jolla kaupunki sittemmin rakennettiin. Juuri mitään varmaa alueen historiasta ei kuitenkaan tiedetä ennen 1800-lukua.

Tiznit tunnettiin aikanaan keskusvaltaa jatkuvasti uhmaavana paikkakuntana. Šarif Hashim u-Ali piiritti kaupunkia tästä syystä vuonna 1825. Vuonna 1883 se sai oman kaupunginmuurinsa. Keskusvallan asema vahvistui Hassan I:n aikana ja Tiznitin asukasluku kasvoi. Kaupunkiin muutti esimerkiksi uusia juutalaisia asukkaita.

Siirtomaavaltoja vastaan taistellut Ma al-'Aynayn joutui pakenemaan Tiznitiin Saharasta 1900-luvun alussa. Hänen poikansa Ahmad al-Hiba johti paikallisten heimojen kapinaa ranskalaisia vastaan vuodesta 1909 alkaen. Vuonna 1912 hän nimitytti itsensä sulttaaniksi Tiznitissä, joka toimi hänen pääkaupunkinaan. Lopulta hän kärsi kuitenkin sotilaallisen tappion ranskalaisille joukoille. Ranskalaiset miehittivät Tiznitiä osana Marokon protektoraattia vuodesta 1917 vuoteen 1956. Marokon itsenäistyttyä lähellä sijaitsi myös Espanjaan kulunut Ifni.

Talous
------

Kaupunkia ympäröivällä maaseudulla kasvatetaan viljaa, lampaita, vuohia ja karjaa. Lähiseudun vuorilla on rautaesiintymiä. Tiznit on oman lähialueensa pääasiallinen markkinapaikka ja torikauppaa käydään esimerkiksi kasviksilla ja taateleilla. Paikalliset käsityöläiset työstävät hopeaa, koruja ja koristeltuja aseita.

Väestö
------

Tiznitin asukasluku oli vuonna 2014 74 699. Vuonna 1982 vastaava lukema oli 23 000, vuonna 1936 4 662 ja vuonna 1882 1 000. Alueella puhutaan tašelhitin berberikieltä.

Lähteet
-------

1. 1 2 3 4 5 6  P. J. Bearman, TH. Bianquis, C. E. Bosworth, E. van Donzel ja W. P. Heinrichs: *The Encyclopaedia of Islam - New Edition*, s. 551. Volume T-U. Koninklijke Brill, Leiden, 2000. ISBN 9004112111. (englanniksi)
2. 1 2 3  Tiznit Encyclopaedia Britannica. Viitattu 12.5.2020. (englanniksi)
3. ↑  Population legale des regions, provinces, prefectures, municipalites, arrondissements et communes du royaume (xlsx) *Recensement Général de la Population et de l’Habitat*. Haut-Commissariat au Plan du Maroc. Viitattu 12.5.2020. (ranskaksi) (arabiaksi)

Aiheesta muualla
----------------

* Kuvia tai muita tiedostoja aiheesta **Tiznit** Wikimedia Commonsissa
**Cihan Türkoğlu** on turkkilainen muusikko, jonka instrumentti on kielisoittimiin kuuluva saz eli bağlama. Hän on työskennellyt myös säveltäjänä, pedagogina ja monikulttuuristen projektien järjestäjänä.

Türkoğlu oli alun perin itseoppinut sazin soittajana. Hän opiskeli klassista musiikkia Marmaran yliopistossa Istanbulissa keskittyen sellonsoittoon. Vuonna 2005 hän päätti täydentää osaamistaan sazinsoitossa Mehmet Erenlerin johdolla. Türkoğlu asettui vuonna 2009 Ateenaan Kreikkaan. Hän on kansainvälinen konserttiesiintyjä, jonka yhteistyökumppaneiden joukossa ovat olleet María Farantoúri, Ross Daly, Kelly Thoma, Periklis Papapetropoulos, Anja Lechner, Bijan Chemirani, Ali Akbar Moradi, Metin & Kemal Kahraman, Sokratis Sinopoulos, Katerina Papadopoulou, Nikos Kypourgos ja Lydia Koniordou.

Türkoğlun levytyksiin kuuluu *Beyond The Borders* (ECM Records, 2019). Sen pääesiintyjät ovat Türkoğlu ja María Farantoúri. Levyllä esitetään sekä Kreikan, Turkin, Libanonin ja Armenian perinteistä musiikkia että Türkoğlun omia alkuperäisiä sävellyksiä.

Lähteet
-------

1. 1 2  Biography Cihan Türkoğlu
2. ↑  Beyond The Borders ECM Records
3. ↑  Beyond the Borders AllMusic
Tizoc *Codex Telleriano-Remensisissa*
**Tizoc** oli asteekkien seitsemäs hallitsija (*tlatoani*) vuosina 1481–1486. Hän nousi hallitsijaksi veljensä Axayacatlin kuoltua. Tizocin hallituskautta leimasivat epäonnistumiset, jotka alkoivat jo hänen vaatimattomasta menestyksestään kruunajaissodassaan Meztitlánissa. Sen jälkeen Tizoc keskittyi tukahduttamaan kapinoita asteekkien aiemmin valloittamilla alueilla, eikä hän pyrkinyt valloittamaan uusia alueita. Tizocin aikana kapinat yltyivät, ja hän kuoli mahdollisesti myrkytyksen uhrina.

Lähteet
-------

1. ↑  Townsend, Richard F.: *The Aztecs*, s. 100–101. Thames & Hudson, 2009. ISBN 978-0-500-28791-0.


|  |  |  |
| --- | --- | --- |
| Edeltäjä:**Axayacatl** | **Asteekkien hallitsija**(1481–1486) | Seuraaja:**Ahuitzotl** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Yhdysvallat

 |

 |
**Cilgerranin linna** on keskiaikainen raunio Cilgerranin kylässä Walesissa. 1200-luvulla rakennettu linna sijaitsee kallioisella kielekkeellä Teifi-joen varrella.

Historia
--------

Ensimmäinen linna on noussut paikalle kun Henry I lujitti valtaansa Walesista. Henry antoi sen Windsorin Geraldille joka oli myös Pembroken ruhtinas. Gerald oli avioliitossa Nestin kanssa. Nest tunnettiin *Walesin Helenana*. Vuonna 1109 Cilgerranaan hyökkäsi Owain ap Cadwgan joka oli myöhemmin Powys ruhtinas. Epäillään että Owain ja Nest olisivat olleet rakastavaisia ja Nest olisi juonitellut päästäkseen eroon miehestään. Gerald kuitenkin pakeni linnan ulkoseinässä olevan käymälän (*garderobe* kts. Kuvat) läpi pudottautumalla likakaivoon.

Cilgerranista on ensimmäinen maininta vuonna 1164, jolloin Lord Rhys oli vangittuna linnaan.

Linnaa vahvistettiin vuosina 1204 ja 1223 muuraamalla sen seiniin lisää paksuutta.

William Marshall II käynnisti laajat jälleenrakennustyöt jolloin sen ympärillä tehtiin maanrakennustöitä ja rumputorneihin muurattiin lisää paksuutta sekä tehtiin porttirakennus, mutta sitä ei enää ole olemassa. Rumputornien seinämät ovat ulkopinnoilta paksumpia kuin sisäosien osalta ja työ on melko krouvia, pääpaino oli puolutuksellisuudessa.

Edvard III:n päätöksellä huonolle pidolle jäänyt linna kunnostettiin 1370-luvulla, koska pelättiin Ranskan hyökkäystä. Luoteistorni on luultavasti rakennettu tänä aikana. Hastingsin suvun sammuttua se siirtyi kuninkaan omistukseen. Linna kärsi pahoja vahinkoja Walesin kapinan aikana vuonna 1405.

Kuvia
-----

* Garderobe eli linnan kyljessä oleva käymälä. Tämä ei ole tästä linnasta.*Garderobe* eli linnan kyljessä oleva käymälä. Tämä ei ole tästä linnasta.
* Toinen Cilgerran linnan, kyljessä näkyy ampumaukkoja.Toinen Cilgerran linnan, kyljessä näkyy ampumaukkoja.
* Linnan holvine karkeaa muuraustyötä.Linnan holvine karkeaa muuraustyötä.
* Näkymä Cilgerranin linnalta Teifi-joelle.Näkymä Cilgerranin linnalta Teifi-joelle.

Lähteet
-------

### Viitteet

1. 1 2 3 4  Kohl, Jan: Cilgerran Castle *Castle Wales*. Viitattu 31.12.2017. (englanniksi)
2. 1 2  Cadw: Cilgerran Castle - This beautifully located castle has a romantic air *cadw.gov.wales*.  Arkistoitu 17.4.2016. Viitattu 31.12.2017 (englanniksi).
3. 1 2 3 4  Ross, David: Cilgerran Castle *History, Travel, and accommodation information*. Viitattu 31.12.2017 (englanniksi).

Aiheesta muualla
----------------

* Cilgerran Castle, Pembrokeshire, West Wales (Arkistoitu – Internet Archive)
22° rengas Auringon ympärillä.
**22 asteen rengas** on Auringon tai harvemmin Kuun ympärillä näkyvä erittäin yleinen haloilmiö. Nimensä mukaisesti se muodostaa taivaalle ympyrän, jonka keskipisteessä on Aurinko/Kuu ja rengas on siitä 22°:n kulmaetäisyydellä. Rengas on usein värillinen. Tällöin renkaan sisäreuna on punainen ja keltaisen jälkeen ulkoreunalla on valkoinen vyöhyke. Renkaan sisällä taivas on usein hieman tavallista tummempi.

Valon kulku jääkiteessä 22° renkaan tapauksessa.
22 asteen rengas on yleisin haloilmiö. Se syntyy, kun aurinko (tai Kuu) paistaa korkealla ilmassa leijuvan jääkidepilven läpi. Renkaan syntymiseksi pilven jääkiteet voivat olla mielivaltaisissa asennoissa ja useimmista muista haloista poiketen, niissä saa olla ilmakuplia tai muita sulkeumia.

Koska myös himmeämpi 46 asteen rengas syntyy samanlaisissa olosuhteissa, se voi esiintyä samanaikaisesti 22 asteen renkaan kanssa. Itse 22 asteen renkaan läheisyydessä taivaalla voi näkyä ainakin sivuaurinkoja tai 22 asteen rengasta sivuavia kaaria.

Katso myös
----------

* Luettelo yleisimmistä haloilmiöistä

Lähteet
-------

1. ↑
2. ↑
3. ↑

Aiheesta muualla
----------------

Commons
Wikimedia Commonsissa on kuvia tai muita tiedostoja aiheesta **22 asteen rengas**.
* APOD 9. marraskuuta 2006 (englanniksi)
**Mujejärvi** on metsäjärvi Nurmeksen koillisosassa Pohjois-Karjalassa lähellä Kainuun rajaa. Sen pinta-ala on 3,4 neliökilometriä. Etäisyys Joensuusta on 131 kilometriä pohjoiseen ja Kajaanista 100 kilometriä itäkaakkoon. Järvi on osa Mujejärven virkistys- ja retkeilyaluetta.

Maantiede
---------

Mujejärven pituus lännestä itään on 3,3 kilometriä. Järven keskiosan leveys vaihtelee kilometristä puoleentoista kilometriin. Järven länsiosaa jakaa leveä niemimaa, josta suuntaa kaakkoon noin 300 metriä pitkä ja 30–50 metriä leveä Kalmoniemi. Niemimaan pohjoispuolella sijaitsee Akonlahti ja eteläpuolella lounainen järvenosa, joka kattaa suuren osan koko järvestä. Kaakkoisen järvenosan muodostaa Murtolahti. Mujejärven läntinen osa on matala, itäinen osa on syvempi. Syvin kohta, 21 metriä, sijaitsee noin 800 metriä Kalmoniemen kärjestä itään. Kalmoniemen pohjoispuolella sijaitsee 15 metrin syvänne.

Mujejärven saariluku on 23. Saaret ovat kahta lukuun ottamatta alle hehtaarin laajuisia. Laajimmat saaret ovat järven itäosan syvän alueen pohjoispuolella sijaitseva Isosaari ja sen itäpuolinen Anosaari, jonka pohjoispuolella sijaitsee Kalmosaari, jossa on muinaishauta. Mujejärven rannat ovat metsä- ja suomaata. Kalmoniemellä sijaitsee kivikautinen asuinpaikka ja ortodoksinen kalmisto. Mujejärven kylä sijaitsee viitisen kilometriä Mujejärveltä luoteeseen.

Akonlahteen laskee Mujekoski pohjoisesta Ala-Sammaljärveltä, jonka korkeustaso on metrin Mujejärveä ylempi. Mujejärven itäpuolinen Tetrijärvi laskee Ala-Sammaljärven kautta Mujejärveen. Järven itäkolkan Hiltuslahteen virtaa laskuoja kaakosta. Mujejärven luusua sijaitsee järven lounaiskulmassa, josta virtaa Kolkonjoki lounaaseen Kolkonjärvelle (178,5 metriä mpy). Järvien välinen etäisyys on alle viisi kilometriä.

Mujejärven vesitilavuus on 15 676 000 kuutiometriä.

Mujejärvi (04.477.1.001) kuuluu Mujejärven valuma-alueeseen (04.477), joka on kolmannen jakovaiheen vesistö Vuoksen vesistössä (04). Toinen jakovaihe on Saramojoen valuma-alue (04.47) ja ensimmäinen jakovaihe on Pielisen reitin valuma-alue (04.4). Mujejärven valuma-alueella on 48 vähintään hehtaarin laajuista vakavettä, joista Mujejärvi on laajin. Tetrijärvi on toiseksi laajin ja Parvajärvi-Pieni Parvajärvi kolmanneksi laajin.

Mujejärvi on Nurmeksen seitsemänneksi laajin vakavesi. Sitä seuraa Kolkonjärvi.

Lähteet
-------

1. 1 2 3 4 5  Mujejärvi, vakavesi, Nurmes
2. 1 2 3 4 5 6 7 8 9 10  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 12.4.2022.
3. ↑  Mujejärvi. Järviwiki. Viitattu 12.4.2022.
4. ↑  Mujejärven valuma-alue (04.477). Järviwiki. Viitattu 12.4.2022.
5. ↑  Nurmes. Järviwiki. Viitattu 12.4.2022.
Afganistanilaisia mujahidin-taistelijoita vuonna 1985.
**Mujahidin**, myös **mujahedin** tai **mujahideen** (arab. مجاهدين‎, *muǧāhidīn*) tarkoittaa islamilaisia taistelijoita, jihadia käyviä muslimeita, uskonsotureita (yksikkö *mujahid*).

Afganistan
----------

Tunnetuin asiayhteys sanalle löytyy Afganistanin sodasta 1979–1989, jossa mujahidin-sissit taistelivat Neuvostoliiton miehitysjoukkoja sekä sen valtaan nostamaa Afganistanin demokraattisen tasavallan kommunistihallitusta vastaan. Erilaisia islamilaisia ryhmittymiä edustaneita sissejä tukivat ennen kaikkea Pakistan, Saudi-Arabia ja Yhdysvallat. Presidentti Ronald Reagan kutsui mujahidineja 'Afganistanin vapaustaistelijoiksi'.

Olivier Roy arvioi sodan neljäntenä vuonna olleen vähintään 4000 leiriä, josta mujahidin-joukot toimivat. Suurin osa näistä toimi seitsemän maanpaossa Pakistanissa olleen puolueen alaisuudessa. Merkittävillä komentajilla oli komennossaan 300 tai suurempi joukko miehiä ja useita leirejä. Joukkoja yritettiin järjestää eri komentajien alle, jolloin komentaja Ahmad Shah Massoud sai komentoonsa kerrallaan 10 000 miestä sodan loppuvaiheessa Panjshirin laakson alueella Kabulin pohjoispuolella.

Joissain muissakin tilanteissa yhtenäisten joukkojen miesluku saattoi kasvaa kymmeneen tuhanteen satokauden jälkeen. Näin tapahtui muun muassa Neuvostoliiton laajojen hyökkäysten aikana itäisissä maakunnissa ja Khostin kaupungin piirityksen aikana. 

Mujahideenit voittivat sodan vuonna 1989 neuvostojoukkojen perääntyessä, ja Mohammad Najibullahin hallituksen kaatuessa vuonna 1992. Yhtenäistä hallintoa ei kyetty kuitenkaan järjestämään ja konflikti jatkui sisällissotana, kunnes Taliban-liike valloitti maan vuonna 1996 Mohammed Omarin johdolla.

Irak
----

Mujahideen-nimitystä on käytetty myös Irakin sissijoukoista, jotka taistelevat Yhdysvaltain miehitystä ja sen asettamaa hallitusta vastaan. Mujahidin-joukkoihin on liittynyt taistelijoita sekä Irakin sunni- ja šiiamuslimeista. Termiä käytettiin erityisesti taistelijoista, jotka taistelivat Fallujahin piirityksen yhteydessä Yhdysvaltain merijalkaväkeä vastaan huhtikuussa 2004. Yhdysvaltain perääntymisen jälkeen Mujahideen partioivat kaupunkia ja valvoivat šaria-lain täytäntöönpanoa.

Lähteet
-------

1. ↑  Hämeen-Anttila, Jaakko: *Islam: Taskusanakirja*, s. 23. Helsinki: Basam Books, 2001. ISBN 952-9842-60-0.
2. ↑  Hämeen-Anttila, Jaakko: *Islamin käsikirja*. Hakemisto. Helsingissä: Otava, 2004. ISBN 951-1-18669-8.

Aiheesta muualla
----------------

* Kuvia tai muita tiedostoja aiheesta **Mujahidin** Wikimedia Commonsissa
**Emerson Buckley** (14. huhtikuuta 1914 New York, New York – 19. marraskuuta 1989 Miami, Florida) oli yhdysvaltalainen kapellimestari.

Buckley opiskeli musiikkia Columbian yliopistossa, josta valmistui 22-vuotiaana. Hän hyväksyi heti ensimmäisen nimityksensä ja pääsi Columbia Grand Operan kapellimestariksi. Buckley toimi vuosina 1950–1973 Florida Grand Operan (Miamin ooppera) musiikillisena johtajana; tämän jälkeen hän oli siellä taiteellisen johtajan asemassa sekä residenssikapellimestarina vuoteen 1986. Seattlen oopperan kapellimestari hän oli vuosina 1964–1975. Buckley myös johti usein esityksiä New Yorkin kaupunginoopperassa, esiintyi vierailevana kapellimestarina Chicagon lyyrisessä oopperassa ja työskenteli Luciano Pavarottin kiertuekapellimestarina. Hän teki Pavarottin kanssa monia konserttikiertueita eri puolilla maailmaa ja esiintyi itsenään vuoden 1982 elokuvassa *Yes, Giorgio*, jossa Pavarottikin esiintyi. 

Buckley johti Douglas Mooren oopperan *The Ballad of Baby Doe* revision (1958) ja Robert Wardin Pulitzer-palkitun oopperan *The Crucible* (1961) kantaesitykset New Yorkin kaupunginoopperassa. Hän johti lisäksi orkesterimusiikkia ja toimi Fort Lauderdalen sinfoniaorkesterin pitkäaikaisena musiikillisena johtajana. Hänen tekemänsä levytykset, joita julkaisivat Deutsche Grammophon ja Albany Records, sisälsivät kuitenkin lähinnä oopperaohjelmistoa. Merkittäviksi nousivat äänitykset Buckleyn johtamista Pavarottin konserteista Kiinassa ja Münchenissä vuodelta 1986.

Buckley kuoli keuhkoahtaumatautiin kotonaan Miamissa marraskuussa 1989.

Lähteet
-------

1. 1 2 3 4  Emerson Buckley AllMusic


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Muut | 
* Europeana
* SNAC

 |

 |
**Mens Sana Basket** eli **Montepaschi Siena** on italialainen koripalloseura. Seuran pääsponsori on sienalainen pankki Monte dei Paschi di Siena.

Historia
--------

Emäseura *Polisportiva Mens Sana* perustettiin jo vuonna 1871, mutta koripallojaosto pelasi ensimmäistä kertaa koripalloa Italian divisioonissa vasta vuonna 1973. 

Seura pelasi ensimmäisen kerran Euroliigaa kaudella 2002–2003. Samana vuonna se eteni Euroliigan välieriin. Sen jälkeen seura on voittanut kaiken kaikkiaan seitsemän Italian mestaruutta vuosina 2004, 2007, 2008, 2009, 2010, 2011 ja 2012. Vuosina 2009, 2010, 2011 ja 2012 joukkue voitti tuplamestaruuden, kun se voitti Italian mestaruuden lisäksi Italian cupin. Italian Supercupin mestaruuden Montepaschi Siena on voittanut kuusi kertaa vuosina 2004, 2007, 2008, 2009, 2010 ja 2011.

Mestaruudet
-----------

* Italian mestaruus (7): 2004, 2007, 2008, 2009, 2010, 2011, 2012
* Italian Supercup (6): 2004, 2007, 2008, 2009, 2010, 2011
* Italian cup (5): 2009, 2010, 2011, 2012, 2013
* Saporta Cup (1): 2002

Aiheesta muualla
----------------

* Virallinen kotisivu (Arkistoitu – Internet Archive) (englanniksi) (italiaksi)
* Siena Euroliigan sivuilla (englanniksi)
Mujin myymälä Osakassa
**Ryōhin keikaku** (jap. 株式会社良品計画, *Kabushikigaisha ryōhin keikaku*) on japanilainen vähittäiskaupan yritys, joka toimii **Muji**- ja **Mujirushi ryōhin** (jap. 無印良品) -brändien alla. Muji myy kodin sisustustavaroita, vaatteita ja elintarvikkeita.

Kirjaimellisesti *mujirushi ryōhin* tarkoittaa "merkittömiä laatutuotteita". Yritys perustettiin vuonna 1979, ja sen alkuperäisenä ajatuksena oli suunnitella ja valmistaa merkittömiä, laadukkaita ja asiakkaalle hyödyllisiä tuotteita, erotuksena Japanin markkinoilla suosituista ulkomaisista luksustuotteista tai halvoista ja huonolaatuisista tavaroista. Yrityksen mukaan sen harkittu, viimeistelty minimalismi on läheisesti kytköksissä perinteiseen japanilaiseen, yksinkertaisuutta ja koristelemattomuutta arvostavaan estetiikkaan (jap. 素, *su*). Tuotteita Mujilla on valikoimassaan noin 7 000.

Yrityksellä on 458 liikettä Japanissa ja 517 ulkomailla, yhteensä 975 (tilanne helmikuussa 2019). Sillä on yli 19 000 työntekijää. Mujin pääkonttori sijaitsee Tokion Toshiman erillisalueen Higashi-Ikebukuron kaupunginosassa.

Muji avasi ensimmäisen Suomen-myymälänsä Kampin kauppakeskuksen neljänteen kerrokseen marraskuussa 2019. Liike on Euroopan suurin, ja sen yhteyteen avattiin myös ravintola. Ennen myymälän avaamista Mujilla on ollut Suomessa neljä pop up -kauppaa.

Australian hallituksen rahoittaman Australian Strategic Policy Institute -ajatushautomon vuonna 2020 julkaiseman raportin mukaan Muji käyttää tuotteissaan pakkotyövoimalla Kiinassa Xinjiangin alueella kerättyä puuvillaa. Muji kiisti vastineessaan väitteet tuotantonsa epäeettisyydestä ja ilmoitti pyrkivänsä entisestään kasvattamaan toimintaansa Kiinassa.

Lähteet
-------

1. 1 2  Jani Niipola: Suomeen Euroopan ensimmäinen Muji-ravintola - ketju julkisti Helsingin-liikkeen avajaispäivän Kauppalehti. Viitattu 13.9.2019.
2. 1 2 3  企業情報 Ryohin Keikaku Co. Ltd.. Viitattu 13.9.2019.
3. ↑  About MUJI Muji Europe Holdings Ltd.. Viitattu 13.9.2019.
4. ↑  Human rights and business: Japanese apparel makers in catch-22 over Uyghur cotton uproar Mainichi Shimbun. Viitattu 13.5.2021.
5. ↑  Japan’s Muji Appeals to China by Advertising Use of Xinjiang Cotton Wall Street Journal. Viitattu 13.5.2021.

Aiheesta muualla
----------------

* Kuvia tai muita tiedostoja aiheesta **Muji** Wikimedia Commonsissa

* Ryōhin keikakun internetsivut (japaniksi)
* Mujin globaali internetsivu
**Arvo Antero Juvonen** (4. huhtikuuta 1916 Terijoki – 29. marraskuuta 2004 Lake Oswego, Oregon, Yhdysvallat) oli suomalainen kaukopartiomies, joka toimi 1950-luvulla tiedustelijana Yhdysvaltain palveluksessa, kun norjalaiset ja amerikkalaiset värväsivät entisiä suomalaisia kaukopartiomiehiä Neuvostoliittoon tehtäviin tiedusteluretkiin (Operaatio Uppsala).

Henkilöhistoria
---------------

Juvonen oli ennen sotia rajavartiolaitoksen palveluksessa 1. rajakomppaniassa. Talvi- ja jatkosodan aikana hän toimi tiedustelutehtävissä ja kaukopartiomiehenä. Juvonen jäi sodan jälkeen armeijan palvelukseen kanta-aliupseeriksi aina vuoteen 1951 saakka, jolloin hänet erotettiin juopumuksen takia. Eron jälkeen Norjan tiedustelupalvelu otti yhteyttä Juvoseen ja vuosina 1951–1954 hän teki Yhdysvaltain keskustiedustelupalvelun CIA:n laskuun useita tiedustelumatkoja Suomesta ja Norjasta käsin Neuvostoliiton raja-alueille. Tiedustelupartioita tarvittiin, koska ilmakuvia ottavia vakoilusatelliitteja ei ollut vielä käytössä. Tunnetuimman tiedusteluretkensä Juvonen teki matkaamalla kuumailmapallolla Norjasta Paatsjoen yli Petsamoon. Tästä ja muista Juvosen retkistä kerrotaan Esa Anttalan kirjassa *Yli rautaesiripun*.

Juvonen muutti 1953 perheineen Yhdysvaltoihin välttääkseen joutumasta Suomen viranomaisten pidättämäksi. Tiedon pidätysuhasta toi hänelle Paavo Suoranta. Juvonen sai perheineen Yhdysvaltain kansalaisuuden ja he asuivat Washingtonissa, Bostonissa, Minnesotassa, Seattlessa ja viimeiset 24 vuotta Lake Oswegossa Oregonissa. Tiedustelu-uransa päätyttyä Juvonen työskenteli puuseppänä. Hän kärsi ajoittain alkoholiongelmista, perheen talo paloi Massachusettsissa ja hän joutui Seattlessa asuessaan auto-onnettomuuteen saaden aivovamman. Juvosen kolmesta pojasta keskimmäinen kuoli onnettomuudessa 1963. 

Juvonen palasi Suomeen vasta 1991 ja vieraili tämän jälkeen useita kertoja entisessä kotimaassaan. Hän kirjoitti kaksi kirjaa sodanaikaisista retkistään ja hänestä tehtiin dokumenttiohjelma Norjan televisioon. Kuolemansa jälkeen Juvonen haudattiin Suomeen.

Teokset
-------

* *Myyty partio*. Karisto 1983, 2. painos 1984
* *Välirauhan partio 1940*. Karisto 1984

Lähteet
-------

* Anttala, Esa: *Yli rautaesiripun*. Hämeenlinna: Karisto, 1977. ISBN 951-23-1144-5.
* Turunen, Pekka: *Salaisen sodan asiamies - Mannerheim-ristin ritari Paavo Suoranta*. Helsinki : Ajatus Kirjat, 2006. ISBN 951-20-7066-9.

Viitteet
--------

1. 1 2  Turunen 2006,131
2. ↑  Anttala 1977
3. ↑  Anttalan teos on romaani. Kuumailmapallon käytöstä ks. myös Turunen 2006, s. 195.
4. ↑  Turunen 2006, 180

Aiheesta muualla
----------------

* Grendel [nimimerkki]: Finnish ranger, post-war CIA agent, dead at 88 years *Aces High Bulletin Board*.  24.1.2005. Viitattu 19.7.2019.
* Martinez Starke, Amy: Arvo Juvonen, Finnish spy *Newsgroup:alt.obituaries*.  13.12.2004. Viitattu 19.7.2019.
**Menoikeus** (m.kreik. Μενοικεύς, lat. *Menoeceus*) oli kreikkalaisessa mytologiassa Kreonin, Theban hallitsijan, Iokasteen (tai Epikasteen) ja Hipponomen isä.

Thebaa vaivasi nälänhätä rangaistuksena Oidipuksen naitua äitinsä Iokasten. Teiresiaan ennustettua, että sadon tuhoutuminen loppuisi, jos joku lohikäärmeen verestä periytyvä kuolisi maansa puolesta, Menoikeus, jonka suku juonsi juurensa Kadmokseen, heittäytyi alas muurilta surmaten itsensä.

Menoikeus, Kreonin poika
------------------------

Menoikeus oli myös Kreonin pojan nimi. Oidipuksen poikien Eteokleen ja Polyneikeen riitaannuttua Theban hallinnasta seurasi taistelu, ja sen aikana Teiresias ennusti, että Theba saavuttaisi voiton, jos Menoikeus uhraisi itsensä Areelle. Menoikeus surmasikin itsensä kaupungin porttien edessä.

Lähteet
-------

1. ↑  Apollodoros, *Kirjasto* 3.5.8 (engl. käännös).
2. ↑  Apollodoros, *Kirjasto* 3.5.7 (engl. käännös).
3. ↑  Apollodoros, *Kirjasto* 2.4.5 (engl. käännös).
4. ↑  Hyginus, *Fabulae* lxvii (engl. käännös).
5. ↑  Apollodoros, *Kirjasto* 3.6.7 (engl. käännös).



|  |  |
| --- | --- |
|  | Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä.Artikkelisivuja, joiden nimessä tai tekstissä lukee "Menoikeus", voi hakea sivunnimihaulla, laajalla sivunnimihaulla tai tekstihaulla. |
Erkki Valaste
**Kaarlo Erkki Matti Valaste** (22. kesäkuuta 1931 Kokkola – 10. toukokuuta 1989 Helsinki) oli suomalainen rumpali ja yhtyeenjohtaja, jota pidetään Suomen ensimmäisenä kansainvälisen tason jazzrumpalina. Hänen tuotteliainta aikaansa olivat 1950-luvun loppupuoli ja 1960-luvun alkupuoli, jolloin hän soitti myös tuhansilla iskelmälevytyksillä.

Erkki Valaste oli kotoisin Pohjanmaan ruotsinkieliseltä rannikolta kuten myös muusikot Sacy Sand, Göran Ödner ja Sven Nygård. Alueella kuului Ruotsin radio, joka lähetti 1950-luvulla jazzia paljon Yleisradiota enemmän. Huolimatta vammasta toisessa kädessään Valaste soitti 15-vuotiaasta asti rumpuja kokkolalaisessa Royal-orkesterissa, mutta kouluttautui myös merkonomiksi. Royalissa pianoa soittanut Erkki Ertama on muistellut, että he tilasivat Ruotsista yhdysvaltalaisten orkesterisovitusten nuotteja, minkä ansiosta Valaste oppi lukemaan nuotteja.

Valaste muutti Helsinkiin, jossa hän soitti rumpuja ainakin Erkki Ahon, Arvo Koskimaan, Olavi Koskelan, Göran Ödnerin, Olli Hämeen ja Jaakko Salon jazzkokoonpanoissa sekä vuonna 1957 perustetussa Radion tanssiorkesterissa. Valaste oli yksi Toivo Kärjen eniten käyttämistä rumpaleista 1950- ja 1960-luvun levytyksissä. Vaikka hän oli leimallisesti jazzrumpali, hän suhtautui kunnioittavasti myös iskelmien soittamiseen. Myöhemmin Valaste perusti oman yhtyeen, jossa puhaltimia soitti Unto Haapa-aho, kontrabassoa Erkki Seppä, pianoa Matti Konttinen ja laulusolisteina toimivat Vieno Kekkonen ja Seija Simola. Toinen Valasteen mukaan nimetty kokoonpano oli vuoden 1964 paikkeilla muutaman singlen levyttänyt Valastones-lauluyhtye, jossa hänen lisäkseen lauloivat Nacke Johansson, Vieno Kekkonen ja Heikki Laurila.

Valaste teki uransa aikana tuhansia levytyksiä ja keikkoja. Hän soitti muun muassa kaikilla Olavi Virran keskeisimmillä levytyksillä. Levy-yhtiöiden ohella Valasteen pääasiallisia työllistäjiään olivat Yleisradio ja Suomen Filmiteollisuus.

Maaliskuussa 1963 Erkki Valaste joutui kylmiltään sijaistamaan Duke Ellingtonin orkesterin rumpalia Kulttuuritalon konsertissa, kunnes tämä saatiin selviämään soittokuntoon.

Pahenevasta alkoholismistaan huolimatta Valaste soitti rumpuja ammattimaisesti 1980-luvun puoleenväliin asti.

Lähteet
-------

 

1. 1 2 3  Marjanen, Jari J.: Erkki Valaste *Pomus.net*. Populaarimusiikin museo. Viitattu 28.11.2017.
2. 1 2 3 4  Latva-Teikari, Kati: Mies, joka pelasti Duke Ellingtonin keikan *Yle Uutiset*.  16.2.2013. Viitattu 28.11.2017.
3. ↑  Paananen, Jarl-Erik: "Erkki Valaste", *Keikalla : keskipohjalaisen rytmimusiikin biografia*. Kokkola: Jarl-Erik Paananen, 2017. ISBN 978-952-93-8583-6. Valasteesta kertovat sivut verkossa (PDF) (viitattu 30.11.2017). [vanhentunut linkki]
4. ↑  Kärki 2015, s. 535
5. ↑  Kalervo Kärki: *Sydämeni sävel - Toivo Kärki ja hänen musiikkinsa*, s. 547. Tampere: Mediapinta, 2015. ISBN 978-952-235-888-2.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |

 |
*Tämä artikkeli käsittelee automerkkiä. Tikkurilan asemakiinteistöstä katso Toimisto- ja liikekeskus Dixi. Vaatemerkeistä Dixi ja Dixi-Coat katso Teiniasu.*
Dixi vuodelta 1911.
Dixi kilparadalla vuonna 1922.
**Dixi** oli saksalaisen, Eisenachissa sijainneen Fahrzeugfabrich Eisenachin, sittemmin Dixi-Werke AG:n vuosina 1904–1928 valmistama automerkki.

Fahrzeugfabrik Eisenach oli aloittanut Wartburg-merkkisten autojen valmistuksen vuonna 1898. Vuonna 1904 autojen merkiksi tuli Dixi, mikä tarkoittaa sananmukaisesti "olen puhunut". Ensimmäiset Dixi-mallit olivat S12, jossa oli akseliveto, sekä ketjuvetoinen T17. Näiden jälkeen esiteltiin vielä lukuisia muita malleja ennen ensimmäisen maailmansodan puhkeamista. Autoista tuli suosittuja, sillä ne olivat vankkarakenteisia ja hyvin viimeisteltyjä. Britanniassa autot myytiin nimellä Leander ja Ranskassa Regina-nimisinä. Vuonna 1914 esiteltiin pienikokoinen malli B1, jossa oli 14-hevosvoimainen 1 320-kuutioinen moottori. Tätä mallia valmistettiin vielä sodan jälkeenkin.

Vuonna 1922 yritys joutui rautatievaunuja valmistaneen Gothaer Waggonfabrikin haltuun. Dixit menestyivät erinomaisesti AVUS-moottoriradalla vuonna 1922 järjestetyissä kilpa-ajoissa ottaen ensimmäisen, toisen ja neljännen sijan. Vuonna 1927 valmistettiin muutamia kuusisylinterisellä, 60-hevosvoimaisella moottorilla varustettuja malleja. Seuraavana vuonna autoissa oli 40-hevosvoimainen, kuusisylinterinen moottori, joka oli sama kuin Cykloneissa.

Viimeinen Dixi-niminen auto oli 15-hevosvoimainen Austin Sevenin lisenssillä valmistettu malli. Aluksi se oli saatavana pelkästään roadsterina, mutta myöhemmin valikoimaan lisättiin myös kaksi- ja nelipaikkaiset muunnelmat. Luotettavasta autosta tuli pian erittäin suosittu kotimarkkinoillaan. Vuoden 1928 lopulla BMW osti Dixin tehtaat ja jatkoi mallin tuotantoa nimellä BMW-Dixi.

Lähteet
-------

1. 1 2 3 4  Coxhead, Peter (toim.) & Georgano, G.N. (toim.) & Neubauer, Hans-Otto (kirj.): "Dixi", *Maailman moottoriajoneuvot*, s. 349–350. 1. osa: Henkilöautomerkit A–E. Suomentanut Jaskari, Hannu. Turku: Teknillinen Kustannusliike Oy, 1985. ISBN 951-9364-26-9.

Aiheesta muualla
----------------

* Kuvia tai muita tiedostoja aiheesta **Dixi** Wikimedia Commonsissa
Ciechanówin voivodikunnan sijainti Puolan kartalla.
**Ciechanówin voivodikunta** (puol. *województwo ciechanowskie*) oli 1975–1998 yksi Puolan 49 voivodikunnasta. Sen hallintokeskus oli Ciechanów. Ciechanówin voivodikunnan alue jaettiin vuoden 1999 hallintouudistuksessa nykyisille Masovian ja Warmia-Masurian voivodikunnille.

Lähteet
-------

1. ↑  Ciechanowskie województwo *Encyklopedia Internautica*. Viitattu 24.10.2020. (puolaksi)
2. ↑  Dz.U. z 1975 r. nr 16, poz. 91.
3. ↑  Wykaz Nowych Deskryptorów Geograficznych (151) (1-13.04.2017)

Puolan voivodikunnat 1975–1998
Biała Podlaska • Białystok • Bielsko-Biała • Bydgoszcz • Chełm • Ciechanów • Częstochowa • Elbląg • Gdańsk • Gorzów • Jelenia Góra • Kalisz • Katowice • Kielce • Konin • Koszalin • Krakova • Krosno • Legnica • Leszno • Lublin • Łomża • Łódź • Nowy Sącz • Olsztyn • Opole • Ostrołęka • Piła • Piotrków • Płock • Poznań • Przemyśl • Radom • Rzeszów • Siedlce • Sieradz • Skierniewice • Słupsk • Suwałki • Szczecin • Tarnobrzeg • Tarnów • Toruń • Wałbrzych • Varsova • Włocławek • Wrocław • Zamość • Zielona Góra
Ilmakuva sandurista Murchison-jäätikön edustalla Uudessa-Seelannissa. 
**Sanduri** (myös **sandur**) on kuivalla maalla oleva, jäätikön sulamisvesien kuljettaman hiekan tuottama jokisuistoalue. Sandurialue on yleensä leveä ja lievästi loiva, ja siinä mutkittelee joen uomia sekalaisesti rinnakkain.

Sandureita on muun muassa Islannissa, Huippuvuorilla ja Kerguelenissa. Maailman laajin sanduri on Islannin Skeiðarársandur (1 300 km²). 

Jäätikön sisäiset vulkaaniset purkaukset saattavat tuottaa rajuja vesiryöppyjä sanduriin. Vuonna 1996 Skeiðarársanduriin tulvi vettä 50 000 m³/s, mikä on valtavasti verrattuna normaaliin kesävirtaukseen 200–400 m³/s.

Jääkaudella sandureita on esiintynyt laajoilla alueilla jäätiköiden nykyisen esiintymisalueen ulkopuolella. Jääkauden aikaisia vanhoja sandureita on Suomessakin, esimerkiksi Sairakkalan nummi Hollolassa ja Hyrtiälänkangas Asikkalan ja Heinolan rajalla.

Katso myös
----------

* Suisto

Lähteet
-------

1. ↑  Deltat ja sandurit *Maaperäkartan käyttöopas*. GTK. Viitattu 25.12.2013.
2. ↑  Lahden kaupunginmuseo, Hiihtomuseo, Saarnisto, M. Rainio, H. & Kutvonen, H.: Salpausselkä ja jääkaudet  1994. Lahden kaupunginmuseo. Viitattu 19.4.2021.
**Veijo Erkki Sunila** (27. kesäkuuta 1924 Viipuri – 11. tammikuuta 1982 Helsinki) oli suomalainen varatuomari ja hallintomies, joka oli elinkeinohallituksen pääjohtajana 1973–1981.

Erkki Sunila kirjoitti ylioppilaaksi Tampereen lyseossa 1945 ja suoritti ylemmän oikeustutkinnon 1952. Lainopin kandidaatin arvon hän sai anomuksesta aiemmin suoritetun tutkinnon perusteella. Yliopisto-opintojen jälkeen hän toimi hovioikeuden auskultanttina Helsingin hovioikeuden alaisuudessa ja sai varatuomarin arvon 1958.

Sunila aloitti työuransa tie- ja vesirakennushallituksen ylimääräisenä lakimiehenä 1952–1954, jatkoi ylimääräisenä asiamiehenä 1955–1957, toimi apulaisasianvalvojana 1958–1959 ja toimistopäällikkönä 1960–1961. Valtiovarainministeriön vanhempana hallitussihteerinä hän oli 1962–1964 ja hallitusneuvoksena 1965–1973. Virkaatekevänä valtakunnansovittelijana hän oli 1967–1970 ja työriitojen valtakunnansovittelijana 1970–1973, jona aikana työmarkkinoilla elettiin melskeistä aikaa ja järjestettiin huomattavia lakkoja. Elinkeinohallituksen pääjohtajana Sunila oli viraston perustamisesta alkaen kesään 1981 asti, jolloin jäi työkyvyttömyyseläkkeelle. Virkansa ohella hän toimi lukuisissa luottamustehtävissä. Monet ammattijulkaisut julkaisivat Sunilan kirjoittamia artikkeleita työmarkkina- ja hintapolitiikasta.

Lähteet
-------

* *Kuka kukin on 1978*, Otava 1978, ISBN 951-1-04755-8
* *Suomen lakimiehet 1982*, Suomen lakimiesliiton kustannus 1982, ISBN 951-640-153-8
* *Helsingin Sanomat* 15.1.1982 s. 18


|  |  |  |
| --- | --- | --- |
| Edeltäjä:**Keijo Liinamaa** | **Suomen valtakunnansovittelija**1970–1973 | Seuraaja:**Paavo J. Paavola** |
**Išbi-Erra** (1953 eaa. - 1921 eaa. lyhyt kronologia, 2017 - 1985 keskipitkä kronologia, hallitsi 33 vuotta) oli Isinin 1. dynastian perustaja.

Sumerin aikana
--------------

Isbi-erra oli alkujaan Uus-Sumerin viimeisen kuninkaan Ibbi-Sinin kenraali tai virkamies. Isbi-erra oli kotoisin Marista tai sinne määrätty. Tuohon aikaan Sumerissa oli kapinoita ja amorilaiset tunkeutuivat maahan. Urin kuningas Ibbi-Sin määräsi Isbi-erran ostamaan nälänhädästä kärsivälle Urin kaupungille viljaa. Mutta Isbi-Erra kirjoitti saavuttuaan Isiniin, ettei voi palata amorilaisten uhan takia, kysyi kuninkaalta 600 laivaa lisää ja Isinin ja Nippurin kuvernöörin virkaa. Išbi-erra kaappasi vallan Isinissä ja julistautui kuninkaaksi. Hän alkoi laajentaa valtaansa. Urin kuningas ei voinut tätä estää, koska Isbi-Erra oli vienyt mukanaan suurimman osan maan armeijasta.

Dynastian perustaja
-------------------

Elamilaiset hyökkäsivät Uriin, ryöstivät ja hävittivät sen väkivaltaisesti ja veivät Ibbi-Sinin vangiksi Anshaniin.
Kun elamilaiset olivat hävittäneet Urin, isbi-Erra kykeni voittamaan amorilaiset ja elamilaiset. 
Isbi-erra pyrki säilyttämään sumerilaista perinnettä. Isbi-Erra ei kyennut luomaan suurta valtakuntaa, koska Eshnunna ja Assur olivat nousseet suurvalloiksi. Isbi-Erra valvoi ainakin iisniä, Nippuria, Uria ja Urukia.

Isbi-erran jälkeen valtaan tuli hänen poikansa Šu-ilišu.

Lähteet
-------
**Iákovos Kampanéllis** (joskus *Kambanéllis*, kreik. Ιάκωβος Καμπανέλλης, 2. joulukuuta 1922 Náxos, Kreikka – 29. maaliskuuta 2011 Ateena, Kreikka) oli kreikkalainen runoilija, näytelmäkirjailija, sanoittaja ja kirjailija.

Elämä ja ura
------------

Kampanéllis syntyi vuonna 1922 Chórassa Náxoksen saarella. Hän selvisi toisen maailmansodan aikaan Mauthausen-Gusenin keskitysleiriltä ja kirjoitti kokemuksistaan runoja, jotka kreikkalaissäveltäjä Míkis Theodorákis sävelsi neliosaiseksi Mauthausen-sarjaksi (*Mauthausen Cantata*). Hän kirjoitti myös kirjan tarinastaan kyseisellä keskitysleirillä. 

Kampanéllis käsikirjoitti uransa aikana 12 elokuvaa, joista kahta myös ohjasi. Yksi hänen tunnetuimmista käsikirjoittamistaan elokuvista on Michális Kakogiánniksen ohjaama *Stella* vuodelta 1955. Kampanéllis menehtyi vuonna 2011 pitkäaikaisen munuaisten vajaatoiminnan aiheuttamiin komplikaatioihin ateenalaisessa sairaalassa.

Lähteet
-------

1. ↑  Iakovos Kambanellis Internet Movie Databasessa *imdb.com* Viitattu 5.2.2015
2. ↑  Iakovos Kambanellis obituary *theguardian.com* Viitattu 5.2.2015
3. ↑  Obituary: Iakovos Kambanellis *u.tv* Viitattu 5.2.2015

Aiheesta muualla
----------------

* Viralliset verkkosivut

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Ruotsi
* Tšekki
* Australia
* Kreikka
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove
* Elonet

 |
|  |
| Muut | 
* Europeana
* IdRef

 |

 |